Henrik Luoma-Mieltyn suku juhlii 20-vuotista taivaltaan
Peräseinäjokelaissyntyinen Matti Korpiaho on harrastanut sukututkimusta pitkään. Hän on toiminut aktiivisesti Luoma-Mieltyn suvussa.
Elokuun ensimmäisenä viikonloppuna Henrik Luoma-Mieltyn suvulla on tavallista enemmän aihetta juhlaan, kun jälkeläiset kokoontuvat Seinäjoelle kahdeksanteen sukujuhlaan.
– Sukujuhla on samalla sukuseuran 20-vuotisjuhla. Juhlaan on ilmoittautunut ennakkoon runsaasti väkeä tutkimaan juuriaan ja tapaamaan etäisiä ja vähän läheisempiäkin nykysukulaisia läheltä ja kaukaa, kertoo Matti Korpiaho.
Peräseinäjokelaissyntyinen Korpiaho on ollut aktiivisesti mukana Luoma-Mielty -suvussa sen perustamisesta lähtien. Korpiaho toimii sukuseuran puheenjohtajana.
Sukuseura perustettiin virallisesti Isossakyrössä 1.8.1998. Samana päivänä vietettiin ensimmäistä sukujuhlaa ja julkistettiin tamperelaisen heraldikon Harri Rantasen piirtämä sukuvaakuna. Yksi perustajajäsenistä oli kotiseutuneuvos K. J. Mielty, joka esitteli juhlassa Mieltyn talon isäntiä ja Luoma-Mieltyn suvun sukupuuta.
Suvun kantapari on Henrik Antinpoika Mielty e. Luoma ja hänen vaimonsa Karin Antintytär, jotka perustivat Luoman uudistilan Peräseinäjoelle vuonna 1696.